和張嵇仲秋日病中見示
作者：李彌遜
朝代：宋

paragraphs: 浮生一虚舟，流景半修夜。
塵勞互牽挽，荏苒柏間麝。
晚從農圃遊，徑欲老閑暇。
二年古陵陽，邂逅穎川霸。
薰然君子風，臥致此邦化。
公庭散鳬騖，文字雜休假。
江山助悽惋，句法妙曹謝。
客來飲以醇，味語兼膾炙。
長風起百圍，微日下三舍。
高秋攪羈懷，遊子念歸駕。
身名兩將隱，焉俟連城價。
譬之草木姿，榮枯信冬夏。
公材可支顛，乃復用苴罅。
天其遣鯨鯢，慰我波濤下。
忠良人樂推，正直神所迓。
會看擊南溟，風雲生叱咤。